Mažoji mano geiša
Ten linksta vyšnių šakos,
Baltais žiedais ten lyja –
Ten skaisti saulė teka –
Ten mirti nieks nebijo –

Mažoji mano geiša,
Baisu – kokia rami tu!
Tylioji mano geiša,
Lyg statula granito.

Tavo skruostai dažyti,
Sakytum, skausmas mirė –
O ne! Jį nužudyti
Tegali charakiri.

Tau niekas dar nesakė,
Tu niekur negirdėjai,
Jog tavo Nagasaky
Jau kyla Prometėjai?

Mažoji siauraake,
Sugriaus ir tau vergiją
Raudonai saulei tekant
Numirti jie nebijo.

Nėris Salomėja
Eilėraščiai